સ્કૂટરનો ઉપયોગ પશુઓના તબેલામાં પણ થઇ શકે ખરો! સામાન્ય રીતે લોકો સ્કૂટરનો ઉપયોગ એક જગ્યાએથી બીજી જગ્યાએ અવરજવર માટે કરતાં હોય છે પરંતુ એક પશુપાલક દૂધાળા પશુઓના છાણ-મૂત્રની સફાઇમાં સ્કૂટર ઉપયોગ કરે છે, જેની માટે સ્કૂટરને મોડીફાઇ કરવામાં આવ્યું છે. જેનાથી ડેરી ફાર્મમાં પશુઓના છાણ-મૂત્રને ગણતરીની મિનિટોમાં એકદમ સાફ કરી દેવામાં આવે છે. આણંદ જિલ્લાના બોરસદ તાલુકાના ઝારોલા ગામના જ્યેશભાઇ પટેલ દ્વારા પોતાની કોઠાસૂઝથી છાણ-મૂત્રની સફાઇ કરવા માટેનું સ્કુટર તૈયાર કરવામાં આવ્યું છે. વૈજ્ઞાનિક ઢબે અને ટેક્નોલોજીના ઉપયોગથી પશુપાલન કરી રહેલા જ્યેશભાઇના ડેરી ફાર્મની મુલાકાતે ગુજરાત સહિત દેશભરમાંથી લોકો આવે છે. તેમજ આદર્શ પશુપાલન માટે તેમને રાજ્યકક્ષાએ બેસ્ટ આત્મા ફાર્મર એવોર્ડ પણ મળ્યો છે. છાણ-મૂત્રની સફાઇ ઉપરાંત સ્કૂટરથી વિજળી ના હોય ત્યારે દૂધ દોહવાનું મશીન એટલે મિલ્કિંગ મશીન અને ઘાસ કાપવાના કટરને ચલાવવાનો વૈકલ્પિક ઉપયોગ પણ કરવામાં આવે છે.